钦定古今图书集成/明伦汇编/氏族典/第165卷 > 《廖用贤尚友录》 > 安俊
## 钦定古今图书集成/明伦汇编/氏族典/第165卷 > 《廖用贤尚友录》 > 安俊

按《宋史安俊传》：“俊字智周，其先太原人，祖赟，高州团
练使。仁宗为皇太子，俊以将家子谨厚，选为资善堂
祗候。及即位，补右班殿直，累迁东头供奉官、阁门祗
候，为环州都监。破赵元昊，吃”“井那等诸砦”，安抚使
韩琦上其功，迁内殿崇班、环庆路都监，徙泾原。契丹
欲渝盟，召至京师，使备北边。擢内园副使，翌日，改礼
宾使。会葛怀敏败，命为秦凤路钤辖，复徙泾原。因条
上御戎十三事，改原州，徙麟州，迁六宅使、贵州刺史、
知忻州，徙代州。为帅臣诬奏，降京东路钤辖。富弼知
青州，为之辨理，真除虢州刺史，徙高阳关路，又迁原
州刺史，知沧、泾、冀三州，徙秦凤路总管，历龙神卫、捧
日天武四厢都指挥使，果州团练使、环庆路副总管，
迁侍卫步军都虞候、陵州防御使，卒，赠阆州观察使。
俊久在边，羌人识之。环州得俘掳，知州种世衡问之
曰：“若属于吾将孰畏？”曰：“畏安太保。”指俊于坐曰：“此长
髯将军是也。”